ཡིན་ན་ཡང་མདོ་དབུས་མཐོ་སྒང་གི་སྐྱེ་ཁམས་ཁོར་ཡུག་ཉམས་རྒུད་བྱུང་བའི་རྐྱེན་གྱིས་སྨུག་སྤྲིན་གྱི་ཕུང་བོ་ལང་ལོང་རྒྱུ་བའི་བར་གསེང་ན་རི་དྭགས་ཤྭ་རྐྱང་དང་གླ་བ།རྣ་བ།དགོ་བ་སོགས་སྐོར་དང་ཁྱུ་བྱས་ཏེ་དགའ་བདེའི་མཆོང་ལྡིང་དང་བག་ཡངས་བྲེལ་མེད་ངང་རྩྭ་ཆུ་གང་འདོད་དུ་རོལ་བའི་སྣང་ཚུལ་དང༌།ཁྲ་ཆིལ་ལེར་བཞད་པའི་མེ་ཏོགཡལ་འདབ་དུད་ཅིང་གཡོ་བའི་ནགས་ཚལ།དྭངས་གསལ་ལྷུང་ལྷུང་འབབ་པའི་རྫ་ཆུ།དྲི་བསུང་ཕྱོགས་བཞིར་ཁྱབ་པའི་རྩྭ་ཐང༌།སྙན་པའི་གསུང་དབྱངས་གྱེར་བའི་བྱ་བྱེའུ་སོགས་མཐོང་དཀའ་བའོ།།སྦྱིར་རྩྭ་ཐང་གི་རྒྱ་ཁྱོན་ལོ་རེ་བཞིན་ཇེ་ཆུང་དང་གངས་མཚམས་ཇེ་མཐོ།འཁྱགས་ཀླུང་ཇེ་སྲབ།ས་ཆུ་ཟགས་ཤོར།ཆར་ཆུ་དཀོན་པ།རླན་ས་ཇེ་ཉུང༌།བྱེ་མའི་ཁེབས་རྒྱ་ཇེ་ཆེ།སྲོག་ཆགས་དང་རྩྭ་རྩི་ཤིང་རིགས་མང་པོ་རྩ་མེད་དུ་བཏང་བ།ཆུ་གསོག་འཛིན་གྱི་ནུས་པ་ཉམས་པ་སོགས་ནི་མདོ་དབུས་མཐོ་སྒང་གི་སྐྱེ་ཁམས་ཁོར་ཡུག་ལ་མཚོན་ན་ཡིད་སེམས་སྐྱོ་བའི་སྣང་ཚུལ་ཞིག་ཡིན་པ་སྨོས་ཅི་དགོས།བྱེ་བྲག་ཏུ་བརྗོད་ན་མདོ་དབུས་མཐོ་སྒང་གི་སྐྱེ་ཁམས་ཁོར་ཡུག་ལ་བྱུང་དང་འབྱུང་བཞིན་པའི་གནད་དོན་གཙོ་བོ་གཤམ་གསལ་དག་ཡིན་པར་སྙམ།